นายกรัฐมนตรี เยี่ยมชมโครงการนำร่องเกษตรดิจิทัลด้วยเทคโนโลยี 5G ย้ำรัฐบาลดูแลคนทุกกลุ่ม สร้างรายได้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  ช่วงบ่ายไปเยี่ยมชมโครงการนำร่องเกษตรดิจิทัลด้วยเทคโนโลยี 5G ที่ศูนย์ฝึกอบรมผาหมี ตำบลโป่งผา อำเภอแม่สาย จังหวัดเชียงราย ซึ่งเป็นศูนย์การเรียนรู้พืชมูลค่าสูง ถ่ายทอดองค์ความรู้ต่างๆ ให้กับเกษตรกรในพื้นที่ สร้างรายได้ ลดปัญหาความยากจนและสร้างทางเลือกในการประกอบอาชีพอย่างยั่งยืน นายกรัฐมนตรี รับฟังบรรยายสรุป “โครงการนำร่องเกษตรดิจิทัลด้วยเทคโนโลยี 5G เพื่อสนับสนุนโครงการพืชมูลค่าสูง” พร้อมพูดคุยกับชาวชนเผ่าต่างๆ ที่ผู้ใหญ่บ้านผาหมีนำมารอต้อนรับ นายกรัฐมนตรีเยี่ยมชมแปลงทดลองการปลูกพืชมูลค่าสูง (แปลงวานิลา) พร้อมกดไอแพดที่บังคับการรดน้ำต้นวานิลา ก่อนเยี่ยมชมศูนย์ฝึกคนพิการของกระทรวงแรงงาน พร้อมกล่าวให้กำลังใจผู้พิการที่มาฝึกอาชีพว่า รัฐบาลดูแลทุกกลุ่ม โดยเฉพาะกลุ่มเปราะบางและขอให้ช่วยเหลือดูแลซึ่งกันและกัน